[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.11.2008

COM(2008) 695 végleges

Javaslat:

A TANÁCS HATÁROZATA

a vándorló, vadon élő állatfajok védelméről szóló egyezmény szerződő felei konferenciájának kilencedik ülésén, az egyezmény I. és II. függelékének módosítására irányuló javaslatok tekintetében az Európai Közösség nevében képviselendő álláspont meghatározásáról

(előterjesztő: a Bizottság)

INDOKOLÁS

1. A vándorló, vadon élő állatfajok védelméről szóló egyezmény (amely CMS-egyezmény vagy Bonni Egyezmény néven is ismert) célja, hogy teljes elterjedési területükön védelmet biztosítson a vándorló szárazföldi állatfajok, tengeri állatfajok és madárfajok számára. Az egyezmény kormányközi szerződés formájában, az ENSZ környezetvédelmi programjának keretében jött létre, és célja a vadon élő állatok és az élőhelyek globális szintű védelme.

2. Az egyezmény szerződő felei konferenciájának kilencedik ülésére Rómában, Olaszországban, 2008. december 1. és 5. között kerül sor. Az Európai Közösség 1983. november 1-jétől fogva szerződő fele az egyezménynek[1].

3. A szerződő felek konferenciája az egyezmény döntéshozó szerve, amelynek hatásköre kiterjed a vándorló fajok természetvédelmi helyzetének értékelésére és ennek alapján az egyezmény I. és II. függelékében szereplő jegyzékek felülvizsgálatára. A soron következő konferenciára több szerződő fél is nyújtott be javaslatot annak érdekében, hogy az egyezmény I. és II. függelékének módosítása révén további fajok is részesüljenek védelemben.

4. Az egyezmény XI. cikke alapján az egyezmény függelékeinek módosítása valamennyi szerződő fél vonatkozásában a szerződő felek konferenciája azon ülését követő 90. napon lép hatályba, amelyen azt elfogadták, kivéve azokat a szerződő feleket, amelyek fenntartással élnek. Ezért szükséges, hogy a Tanács a 300. cikk (2) bekezdésének második albekezdése alapján határozatot hozzon a szerződő felek konferenciájának kilencedik ülésén a Közösség nevében képviselendő álláspont meghatározásáról.

5. A szerződő felek által benyújtott módosítási javaslatok egyike sem tenné szükségessé a közösségi jog módosítását. E javaslatok vagy olyan vándorló fajokra vonatkoznak, amelyek a közösségi jogban, így a madárvédelmi[2] vagy az élőhelyvédelmi irányelv[3], vagy a közös halászati politika (KHP)[4] alapján már megfelelő védelmet élveznek, vagy olyan fajokra, amelyek nem tartoznak a KHP alá, és elterjedési területük a tagállamok európai területein kívülre esik. Kívánatos, hogy a Közösség támogassa ezeket a javaslatokat, mert: 1.) tudományos szempontból megalapozottak; 2.) ezzel a Közösség kifelé és befelé következetes módon lép fel; és 3.) a biológiai sokféleségről szóló ENSZ-egyezmény 5. cikkének megfelelően, a fenntartható fejlődéssel foglalkozó világszintű csúcstalálkozón a „biológiai sokféleség jelenlegi leépülési sebességének 2010-ig való jelentős mérséklésére” tett vállalással összhangban az EK elkötelezett a biológiai sokféleség megőrzéséért folytatott nemzetközi együttműködés mellett.

Javaslat:

A TANÁCS HATÁROZATA

a vándorló, vadon élő állatfajok védelméről szóló egyezmény szerződő felei konferenciájának kilencedik ülésén, az egyezmény I. és II. függelékének módosítására irányuló javaslatok tekintetében az Európai Közösség nevében képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 175. cikkének (1) bekezdésére, összefüggésben a 300. cikk (2) bekezdésének második albekezdésével,

tekintettel a Bizottság javaslatára[5],

mivel:

(1) A Közösség szerződő fele a vándorló, vadon élő állatfajok védelméről szóló egyezménynek (Bonni (CMS-) Egyezmény)[6].

(2) A szerződő felek konferenciája az egyezmény döntéshozó szerve; a konferenciára ruházott hatáskörök között szerepel a vándorló fajok természetvédelmi helyzetének áttekintése és értékelése, valamint a vándorló fajok, különösen az egyezmény I. és II. jegyzékében felsorolt fajok védelmében elért haladás áttekintése.

(3) A szerződő felek konferenciájának kilencedik, a Rómában, Olaszországban 2008. december 1. és 5. között megtartandó ülésére több szerződő fél javaslatokat nyújtott be annak érdekében, hogy az egyezmény I. és II. függelékének módosítása révén további fajok is védelemben részesüljenek.

(4) Az egyezmény XI. cikke alapján az egyezmény függelékeinek módosítása valamennyi szerződő fél vonatkozásában a szerződő felek konferenciája azon ülését követő 90. napon lép hatályba, amelyen azt elfogadták, kivéve azokat a szerződő feleket, amelyek fenntartással élnek.

(5) A szerződő felek által benyújtott módosítási javaslatok egyike sem tenné szükségessé a közösségi jog módosítását.

(6) Kívánatos, hogy a Közösség támogassa ezeket a javaslatokat, mert tudományos szempontból megalapozottak, összhangban vannak a közösségi joggal, és a biológiai sokféleségről szóló ENSZ-egyezmény[7] 5. cikkének megfelelően, a fenntartható fejlődéssel foglalkozó 2002-es világszintű csúcstalálkozón a biológiai sokféleség jelenlegi leépülési sebességének 2010-ig való jelentős mérséklésére tett vállalással összhangban a Közösség elkötelezett a biológiai sokféleség megőrzéséért folytatott nemzetközi együttműködés mellett.

A KÖVETKEZŐKÉPPEN HATÁROZOTT:

Egyetlen cikk

A vándorló, vadon élő állatfajok védelméről szóló egyezmény (Bonni (CMS-) Egyezmény) szerződő felei konferenciájának kilencedik ülésén, az egyezmény I. és II. függelékének módosítása révén több új faj védelmének biztosítását célzó javaslatok szavazása során a Bizottság a Közösség nevében köteles a következő álláspontot képviselni:

6. a Bizottság felhatalmazást kap, hogy támogassa a következő fajok I. függelékbe történő felvételét:

7. Neophron percnopterus ;

8. Tursiops truncatus ponticus (fekete-tengeri állomány);

9. Falco cherrug ;

10. Orcaella brevirostris ;

11. Souza teuszii ;

12. Acinonyx jubatus ;

13. Trichechus senegalensis ;

14. Ammotragus lervia ;

15. Aythya baeri ;

16. Sterna lorata ;

17. Emberiza aureola ;

18. Dendroica caerulea ;

19. Acrocephalus sorghophilus;

20. a Bizottság felhatalmazást kap, hogy támogassa a következő fajok II. függelékbe történő felvételét:

21. Phocoena phocoena (északnyugat-afrikai állomány);

22. Grampus griseus (földközi-tengeri állomány);

23. Tursiops truncatus (a teljes földközi-tengeri állomány);

24. Stenella clymene (észak-afrikai állomány, Atlanti-óceán keleti, trópusi része);

25. Lycaon pictus ;

26. Saiga tatarica ;

27. Oxyura maccoa ;

28. Rhychops flavirostris ;

29. Isurus oxyrinchus ;

30. Isurus paucus ;

31. Lamna nasus ;

32. Squalus acanthias .

Kelt Brüsszelben, […]-án/-én.

a Tanács részéről

az elnök […]

[1] A Tanács 82/461/EGK határozata (1982. június 24.) a vándorló, vadon élő állatfajok védelméről szóló egyezmény megkötéséről (HL L 210., 1982.6.24., 10. o.)

[2] A Tanács 79/409/EGK irányelve (1979. április 2.) a vadon élő madarak védelméről (HL L 103., 1979.4.25., 1. o.).

[3] A Tanács 92/43/EGK irányelve (1992. május 21.) a természetes élőhelyek, valamint a vadon élő állatok és növények védelméről (HL L 206., 1992.7.22., 7. o.).

[4] A Tanács 2371/2002/EK rendelete (2002. december 20.) a halászati erőforrások közös halászati politika alapján történő védelméről és fenntartható kiaknázásáról (HL L 358., 2002.12.31., 59. o.)

[5] HL C […]., […], […]. o.

[6] A Tanács 82/461/EGK határozata (1982. június 24.) a vándorló, vadon élő állatfajok védelméről szóló egyezmény megkötéséről (HL L 210., 1982.6.24., 10. o.)

[7] A Tanács 93/626/EGK határozata (1993. október 25.) a biológiai sokféleségről szóló egyezmény megkötéséről (HL L 309., 1993.12.13., 1. o.)